## Odluka Ustavnog suda Republike Hrvatske broj U-III-4429/2004 od 30. ožujka 2005. godine

### NN 50/2005 (18.4.2005.), Odluka Ustavnog suda Republike Hrvatske broj U-III-4429/2004 od 30. ožujka 2005. godine

# USTAVNI SUD REPUBLIKE HRVATSKE

**970**

Ustavni sud Republike Hrvatske, u Drugom vijeću za
odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, u postupku pokrenutom ustavnom tužbom AKD M. d.o.o. i D. R., koje zastupa
Z. T., odvjetnik iz Z., na sjednici održanoj 30. ožujka 2005. godine,
jednoglasno je donio

## ODLUKU

I.
Ustavna tužba se usvaja.

II. Ukida se rješenje Visokoga prekršajnog suda
Republike Hrvatske, broj: Jž-3230/04 od 26. kolovoza
2004. godine.

III.
Predmet se vraća Visokomu prekršajnom sudu Republike Hrvatske na ponovni
postupak.

IV.
Ova odluka objavit će se u »Narodnim novinama«.
if !supportLineBreakNewLine
endif

```
Obrazloženje

if !supportLineBreakNewLine

endif
```

1. Ustavna tužba podnesena je protiv rješenja
Visokoga prekršajnog suda Republike Hrvatske broj: Jž-3230/04
od 26. kolovoza 2004. godine, kojim je odbijena žalba podnositelja
(okrivljenika u prekršajnom postupku) izjavljena protiv rješenja Ministarstva
unutarnjih poslova Republike Hrvatske, Uprave za inspekcijske i upravne
poslove, Inspektorata unutarnjih poslova, broj: 511-01-75-UP/I-2569-2/04 od 20.
srpnja 2004. godine.

Navedenim je rješenjem odbačen prigovor
podnositelja ustavne tužbe kao nepravovremen, podnesen protiv prekršajnog
naloga Ministarstva unutarnjih poslova, Uprave za inspekcijske i upravne
poslove, Inspektorata unutarnjih poslova, broj: 511-01-75-38737-2/04 od 21. lip­nja 2004. godine.

Tim su prekršajnim nalogom podnositelji
proglašeni krivima zbog počinjenog prekršaja sadržanog u članku 85. stavcima 2.
i 3. Pravilnika o načinu obavljanja poslova razminiranja (»Narodne novine«,
broj 79/00., 87/02., 94/02., 149/02. i 138/03.), te su im izrečene novčane
kazne u iznosu od 70.000,00 kn, odnosno 15.000,00 kuna.

2. Podnositelji u ustavnoj tužbi navode da je
Visoki prekršajni sud, odbivši osporenim rješenjem njihovu žalbu izjavljenu
protiv rješenja Inspektorata unutarnjih poslova, kojim je odbačen njihov
prigovor protiv prekršajnog naloga zbog nepravovremenosti, iako prema njihovoj
tvrdnji to nije bio, tim rješenjem povrijedio zakon, što je za posljedicu imalo
povredu ustavnih prava zajamčenih člancima 14. stavkom 2. i 29. stavkom 1.
Ustava Republike Hrvatske.

Predlažu ukidanje osporenog rješenja Visokoga
prekršajnog suda i vraćanje predmeta na ponovni postupak.

*Ustavna
tužba je osnovana.*

3. Odredba članka 124. stavka 4. Zakona o
prekršajima (»Narodne novine«, broj 88/02., 122/02. i 187/03.) glasi:

»Ako posljednji dan roka pada na državni blagdan
ili u subotu ili u nedjelju ili u drugi koji dan kad državno tijelo nije
radilo, rok istječe protekom prvoga sljedećeg radnog dana«.

4. U postupku koji je prethodio ustavnosudskom,
utvrđeno je da su podnositelji navedeni prekršajni nalog primili u petak 2.
srpnja 2004. godine i da su u ponedjeljak 12. srpnja 2004. godine preporučenom
pošiljkom podnijeli prigovor.

Uz nedvojbenu činjenicu da je posljednji dan
roka za podnošenje prigovora protiv prekršajnog naloga (koji iznosi osam dana)
padao u subotu 10. srpnja 2004. godine, Ustavni sud utvrđuje da osporeno
rješenje Visokoga prekršajnog suda nije na zakonu utemeljeno. Naime, s obzirom
na činjenicu da je posljednji dan roka za ulaganje prigovora padao u subotu,
sukladno odredbi članka 124. stavka 4. Zakona o prekršajima, rok je u
konkretnom slučaju istekao u ponedjeljak 12. srpnja 2004. godine.

5. Ustavni sud je utvrdio da je osporenim
rješenjem Visokoga prekršajnog suda, kojim je potvrđeno rješenje Inspektorata
unutarnjih poslova o odbačaju prigovora podnositelja kao nepravovremenog, iako
on to nije bio, povrijeđen zakon.

Takva je povreda zakona, prema ocjeni ovog Suda,
imala za posljedicu povredu podnositeljevih ustavnih prava zajamčene jednakosti
pred zakonom iz članka 14. stavka 2. Ustava i pristupa sudu kao bit­nog sadržaja načela pravičnog suđenja sadržanog u članku
29. stavku 1. Ustava.

6. Slijedom navedenoga, na temelju odredbi
članaka 73. i 76. Ustav­nog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), odlučeno je kao u točkama I., II. i
III. izreke ove odluke.

7. Odluka o objavi (točka IV. izreke) temelji se
na odredbama članka 29. Ustavnog zakona.

Broj: U-III-4429/2004

Zagreb, 30. ožujka 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 50/2005-970